ΚΑΝΟΝΙΣΜΟΣ (ΕΟΚ) αριθ. 2191/81 ΤΗΣ ΕΠΙΤΡΟΠΗΣ της 31ης Ιουλίου 1981 περί της χορηγήσεως ενισχύσεως για την αγορά βουτύρου από μη κερδοσκοπικά ιδρύματα και οργανισμούς

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 12 παράγραφος 3 και το άρθρο 28,

τον κανονισμό (ΕΟΚ) αριθ. 878/77 του Συμβουλίου της 26ης Απριλίου 1977 περί των τιμών συναλλάγματος που πρέπει να εφαρμοστούν στον γεωργικό τομέα(2), όπως τροποποιήθηκε τελευταία από τον κανονισμό (ΕΟΚ) αριθ. 850/81(3), και ιδίως το άρθρο 4 παράγραφος 3,

Εκτιμώντας:

ότι ο κανονισμός (ΕΟΚ) αριθ. 1273/81 του Συμβουλίου της 24ης Ιουνίου 1981 περί θεσπίσεως γενικών κανόνων σχετικών με τα μέτρα για τη διατήρηση του επιπέδου χρησιμοποιήσεως του βουτύρου από ορισμένες κατηγορίες βιομηχανιών και καταναλωτών(4) προβλέπει τη δυνατότητα χορηγήσεως ενισχύσεως στο βούτυρο που βρίσκεται στην αγορά, για να επιτραπεί η αγορά του προϊόντος αυτού σε μειωμένη τιμή, ιδίως από μη κερδοσκοπικά ιδρύματα και οργανισμούς-

ότι η σημερινή κατάσταση της αγοράς του βουτύρου, που χαρακτηρίζεται από σχετικά ασήμαντα δημόσια αποθέματα, θα οδηγήσει στο προσεχές μέλλον σε αναστολή των πωλήσεων βουτύρου δημοσίων αποθεμάτων, βάσει του κανονισμού (ΕΟΚ) αριθ. 1717/72 της Επιτροπής της 8ης Αυγούστου 1972 περί της πωλήσεως βουτύρου σε μειωμένη τιμή σε μη κερδοσκοπικά ιδρύματα και οργανισμούς(5), όπως τροποποιήθηκε τελευταία από τον κανονισμό (ΕΟΚ) αριθ. 3474/80(6)- ότι λόγω της καταστάσεως αυτής πρέπει να γίνει προσφυγή στον κανονισμό (ΕΟΚ) αριθ. 1723/81, με την πρόβλεψη χορηγήσεως ενισχύσεως στο βούτυρο που αγοράζεται από μη κερδοσκοπικά ιδρύματα και οργανισμούς-

ότι εν τούτοις είναι αναγκαίο να χορηγηθεί η ενίσχυση μόνο στο βούτυρο που ανταποκρίνεται στους όρους πρώτης ποιότητος, η οποία αναφέρεται στο άρθρο 1 παράγραφος 3 περίπτωση β του κανονισμού (ΕΟΚ) αριθ. 985/68 του Συμβουλίου της 15ης Ιουλίου 1968 περί καθορισμού των γενικών κανόνων που διέπουν τα μέτρα παρεμβάσεως στην αγορά του βουτύρου και της κρέμας γάλακτος(7), όπως τροποποιήθηκε τελευταία από την πράξη προσχωρήσεως της Ελλάδος- ότι πρέπει, για λόγους ελέγχου, να διαφυλάσσεται η ενίσχυση στο βούτυρο που αγοράζεται στο Κράτος μέλος στο οποίο έχει την έδρα του ο δικαιούχος οργανισμός από εγκεκριμένο προμηθευτή στο Κράτος μέλος αυτό-

ότι πρέπει να διασφαλιστεί ότι η ενίσχυση που δίδεται βάσει του κανονισμού αυτού δεν επισωρεύεται στην ενίσχυση για την άμεση κατανάλωση, βάσει του κανονισμού (ΕΟΚ) αριθ. 1269/79 του Συμβουλίου της 25ης Ιουνίου 1969(8), όπως τροποποιήθηκε τελευταία από τον κανονισμό (ΕΟΚ) αριθ. 854/81(9), ούτε στη μείωση της ειδικής εισφοράς, βάσει του κανονισμού (ΕΟΚ) αριθ. 858/81 του Συμβουλίου της 1ης Απριλίου 1981(10), όσον αφορά το βούτυρο Νέας Ζηλανδίας που τίθεται σε εμπορία στο Ηνωμένο Βασίλειο-

ότι για τη διευκόλυνση των ελέγχων, πρέπει να προσδιορίζονται οι ενδείξεις που εμφαίνονται στις συσκευασίες του βουτύρου που τυγχάνει της ενισχύσεως-

ότι τα Κράτη μέλη πρέπει να ανακοινώσουν στην Επιτροπή τις λεπτομέρειες εφαρμογής των μέτρων που προβλέπονται στον παρόντα κανονισμό-

ότι ο κανονισμός (ΕΟΚ) αριθ. 878/77 προβλέπει στο άρθρο 4 παράγραφος 1, όσον αφορά τις επιπτώσεις επί των δικαιωμάτων και υποχρεώσεων που υπάρχουν τη στιγμή της μεταβολής μιας αντιπροσωπευτικής τιμής, την εφαρμογή των διατάξεων του κανονισμού (ΕΟΚ) αριθ. 1134/68 της 30ής Ιουλίου 1968 περί καθορισμού των κανόνων εφαρμογής του κανονισμού (ΕΟΚ) αριθ. 653/68 περί των όρων μεταβολής της αξίας της λογιστικής μονάδας που χρησιμοποιείται στην κοινή γεωργική πολιτική(11)- ότι σύμφωνα με το άρθρο 4 παράγραφος 2 του κανονισμού (ΕΟΚ) αριθ. 1134/68, τα αναφερόμενα ποσά πληρώνονται με την τιμή μετατροπής που ήταν σε ισχύ τη στιγμή της πραγματοποιήσεως της συναλλαγής ή τμήματος της συναλλατής- ότι εν τουτοις, σύμφωνα με το άρθρο 4 παράγραφος 3 του κανονισμού (ΕΟΚ) αριθ. 878/77, μπορεί να γίνει παρέκκλιση από τις προαναφερθείσες διατάξεις- ότι όσον αφορά τη μετατροπή σε εθνικό νόμισμα του ποσού της ενισχύσεως που προβλέπεται από τον παρόντα κανονισμό, πρέπει να υπολογισθεί η αντιπροσωπευτική τιμή που ήταν σε ισχύ την πρώτη ημέρα του μήνα κατά τον οποίο το δελτίο που δίδει δικαίωμα στην ενίσχυση ισχύει-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Σύμφωνα με τους όρους που προβλέπονται στον παρόντα κανονισμό, δίδεται ενίσχυση στο βούτυρο που αγοράζεται από μη κερδοσκοπικά ιδρύματα και οργανισμούς των Κρατών μελών.

2. Κάθε Κράτος μέλος δύναται να καθορίσει μεταξύ των με κερδοσκοπικών ιδρυμάτων και των οργανισμών που είναι εγκατεστημένοι στο έδαφός του εκείνους που δύνανται να αγοράσουν βούτυρο σε μειωμένη τιμή, και οι οποίοι στο εξής καλούνται "δικαιούχοι".

3. Της ενισχύσεως αυτής τυγχάνει μόνο το βούτυρο που:

α) αγοράζεται στο Κράτος μέλος όπου έχει την έδρα του ο δικαιούχος, από προμηθευτή, συσκευαστή ή εισαγωγέα, που καλείται στο εξής "προμηθευτής", εγκεκριμένον για το σκοπό αυτόν από τον αρμόδιο οργανισμό του εν λόγω Κράτους μέλους- και

β) ανταποκρίνεται:

- στο Κράτος μέλος παρασκευής, στον ορισμό και στην ταξινόμηση που εμφαίνονται στο άρθρο 1 παράγραφος 3 περίπτωση β του κανονισμού (ΕΟΚ) αριθ. 985/68, και του οποίου η συσκευασία έχει σημανθεί, κατ' ακολουθίαν, σύμφωνα με τις διατάξεις της νομοθεσίας του Κράτους μέλους στο οποίο λαμβάνει χώρα η αγορά εκ μέρους του δικαιούχου, ή

- όσον αφορά το βούτυρο Νέας Ζηλανδίας που πωλείται στο Ηνωμένο Βασίλειο, στην κατάταξη πρώτης ποιότητος σε αυτό το Κράτος μέλος.

4. Εγκρίνεται, σύμφωνα με την παράγραφο 3 περίπτωση α, μόνο ο προμηθευτής που αναλαμβάνει:

α) να τηρεί λογιστικά στοιχεία που εμφανίζουν τον παρασκευαστή του βουτύρου, τα ονόματα και διευθύνσεις των δικαιούχων και τις ποσότητες βουτύρου που πωλήθηκαν σ' αυτούς καθώς και τους αριθμούς των αντίστοιχων δελτίων που αναφέρονται στο άρθρο 3-

β) να υποβληθεί στα μέτρα ελέγχου που καθορίζονται από το ενδιαφερόμενο Κράτος μέλος, ιδίως όσον αφορά την επαλήθευση λογιστικών στοιχείων και τον έλεγχο της ποιότητας του βουτύρου.

Η έγκριση αποσύρεται αν διαπιστωθεί σοβαρή παράβαση των διατάξεων του παρόντος κανονισμού.

Άρθρο 2

1. Το ύψος της ενισχύσεως ορίζεται σε 170 ECU ανά 100 χγρ βουτύρου.

2. Το ποσό της ενισχύσεως μετατρέπεται σε εθνικό νόμισμα με τη βοήθεια της αντιπροσωπευτικής τιμής που ισχύει την πρώτη ημέρα του ημερολογιακού μήνα κατά τον οποίο ισχύει το δελτίο που αναφέρεται στο άρθρο 3.

3. Η ενίσχυση που αναφέρεται στην παράγραφο 1 δεν μπορεί να επισωρευθεί στην ενίσχυση που χορηγείται βάσει του κανονισμού (ΕΟΚ) αριθ. 1269/79, ούτε, όσον αφορά το Ηνωμένο Βασίλειο, στη μείωση της ειδικής εισφοράς που αναφέρεται στο άρθρο 3 παράγραφος 1 του κανονισμού (ΕΟΚ) αριθ. 858/81.

Για το λόγο αυτόν:

α) τα Κράτη μέλη που χορηγούν ενίσχυση βάσει του κανονισμού (ΕΟΚ) αριθ. 1269/79 λαμβάνουν τα αναγκαία μέτρα για να εξασφαλίσουν ότι το βούτυρο που τυγχάνει της ενισχύσεως που προβλέπεται στον παρόντα κανονισμό θα εξαιρεθεί από τη χορήγηση της ενισχύσεως βάσει του κανονισμού (ΕΟΚ) αριθ. 1269/79-

β) όσον αφορά το βούτυρο Νέας Ζηλανδίας που έχει τύχει της μειώσεως της ειδικής εισφοράς, το ύψος της ενισχύσεως που αναφέρεται στην παράγραφο 1 του παρόντος άρθρου μειώνεται ανάλογα με το ύψος της εν λόγω μειώσεως της ειδικής εισφοράς.

Άρθρο 3

1. Η ενίσχυση χορηγείται στην επιχείρηση βουτύρου κατόπιν γραπτής αιτήσεώς της και προσκομίσεως αριθμημένου δελτίου που εκδίδεται από την αρμόδια αρχή του Κράτους μέλους.

Πλην ανωτέρας βίας, η αίτηση ενισχύσεως καθώς και τα δικαιολογητικά που τη συνοδεύουν, σύμφωνα με την παράγραφο 7, πρέπει να υποβληθούν μέσα σε προθεσμία δώδεκα μηνών από την πρώτη ημερα του ημερολογιακού μήνα κατά τον οποίο ισχύει το δελτίο.

2. Η έκδοση του δελτίου υπόκειται:

α) σε γραπτή δέσμευση του δικαιούχου έναντι της αρμοδίας αρχής να χρησιμοποιήσει το βούτυρο μόνο για τους καταναλωτές που υπάγονται στην οργάνωσή του, και να επιστρέψει το ποσό της ενισχύσεως σε περίπτωση διαπιστώσεως ότι το αγορασθέν βούτυρο βάσει του παρόντος κανονισμού παρέκκλινε του προορισμού του-

β) σε δέσμευση να θέσει στη διάθεση των αρμοδίων αρχών, αν του ζητηθεί, τα έγγραφα που θα αποδεικνύουν τη χρήση του βουτύρου-

γ) στην ορθή εκτέλεση των υποχρεώσεων που έχει αναλάβει κατά ενδεχόμενες παροχές που προηγούνται της εκδόσεως του δελτίου.

3. Το δελτίο περιλαμβάνει ιδίως τις ακόλουθες ενδείξεις:

α) το όνομα και διεύθυνση του ενδιαφερόμενου ιδρύματος ή του οργανισμού και ενδεχομένως του υπεύθυνου εντολοδόχου-

β) τον μέγιστο αριθμό καταναλωτών που υπάγονται στο ενδιαφερόμενο ίδρυμα ή οργανισμό-

γ) τη μέγιστη ποσότητα βουτύρου στην οποία αντιστοιχεί-

δ) την ένδειξη του μήνα και του έτους κατά το οποίο ισχύει το δελτίο.

4. Η μέγιστη ποσότητα βουτύρου που αναφέρεται στην παράγραφο 3 περίπτωση γ καθορίζεται βάσει του μέγιστου αριθμού των ενδιαφερόμενων καταναλωτών και της μέσης κανονικής καταναλώσεως, που καθορίζεται από την αρμόδια αρχή του Κράτους μέλους.

5. Το δελτίο ισχύει για τον ημερολογιακό μήνα που αναφέρεται σ' αυτό. Η δε ανάληψη πρέπει να πραγματοποιηθεί κατά τη διάρκεια αυτού του μήνα.

6. Η αρμόδια αρχή δεν δύναται να εκδώσει δελτία για περίοδο άνω των έξι μηνών.

7. Το δελτίο παρέχει δικαίωμα λήψεως της ενισχύσεως μόνο αν:

α) περιέχει βεβαίωση του δικαιούχου που να αναφέρει την ποσότητα βουτύρου που έχει αγορασθεί και αναληφθεί με το δελτίο αυτό-

β) συνοδεύεται με διπλότυπο του εξοφληθέντος τιμολογίου ή του δελτίου παραλαβής θεωρημένων από τον δικαιούχο.

8. Η καταβολή της ενισχύσεως πραγματοποιείται από τις αρμόδιες αρχές εντός προθεσμίας εξήντα ημερών από την ημερομηνία υποβολής του πλήρους φακέλου, πλην περιπτώσεως ανωτέρας βίας ή περιπτώσεως όπου έχει αρχίσει διοικητική έρευνα σχετικά με το δικαίωμα λήψεως της ενισχύσεως. Στις περιπτώσεις αυτές, η καταβολή της ενισχύσεως λαμβάνει χώρα μόνο μετά την αναγνώριση του δικαιώματος λήψεως αυτής.

9. Όλα τα δικαιολογητικά καθώς και η σχετική έκθεση ελέγχου που αναφέρεται στο άρθρο 6 πρέπει να αποσταλούν στην υπηρεσία ή στον οργανισμό, κατά την έννοια του άρθρου 4 του κανονισμού (ΕΟΚ) αριθ. 729/70, στους οποίους έχει ανατεθεί η καταβολή της ενισχύσεως.

Άρθρο 4

1. Το βούτυρο παραδίδεται στον δικαιούχο μέσα σε συσκευασίες που φέρουν, κατ' ευανάγνωστο και ανεξίτηλο τρόπο, μία ή περισσότερες από τις ακόλουθες ενδείξεις:

"Beurre a prix reduit vendu au titre du reglement (CEE) no 2191/81",

"Smor til nedsat pris i henhold til forordning (EOF) no 2191/81",

"Verbilligte Butter gemaess Verordnung (EWG) no 2191/81",

"Butter at reduced price under Regulation (EEC) no 2191/81",

"Βούτυρο σε μειωμένη τιμή πωληθέν βάσει του κανονισμού (ΕΟΚ) αριθ. 2191/81",

"Burro a prezzo ridotto venduto in conformita al regolamento (CEE) no 2191/81",

"Boter tegen verlaagde prijs overeenkomstig Verordening (EEG) no 2191/81".

2. Οι συσκευασίες των πλακιδίων βουτύρου ή μερίδων που περιέχονται ενδεχομένως στις συσκευασίες αυτές φέρουν μία ή περισσότερες από τις ακόλουθες ενδείξεις:

"Revente interdite",

"Videresalg forbudt",

"Weiterverkauf verboten",

"Resale prohibited",

"Απαγορεύεται η μεταπώληση",

"Vietata la rivendita",

"Doorverkoop verboden".

Άρθρο 5

Τα Κράτη μέλη έχουν δικαίωμα να καθορίσουν την ελάχιστη ποσότητα βουτύρου που μπορεί να αποτελέσει αντικείμενο αιτήσεως ενισχύσεως.

Άρθρο 6

Τα Κράτη μέλη λαμβάνουν τα αναγκαία μέτρα ελέγχου για να διασφαλιστεί η τήρηση των διατάξεων που προβλέπονται στον παρόντα κανονισμό, ιδίως με έλεγχο των εμπορικών εγγράφων και των λογιστικών βιβλίων του προμηθευτή.

Ο έλεγχος αυτός πραγματοποιείται τουλάχιστον κάθε δώδεκα μήνες.

Ανακοινώνουν δε στην Επιτροπή:

α) εντός προθεσμίας τριών μηνών, τις λεπτομέρειες του ελέγχου που διενεργείται στα διάφορα στάδια της εμπορίας του βουτύρου καθώς και τα ληφθέντα μέτρα σύμφωνα με το άρθρο 2 παράγραφος 3 περίπτωση α-

β) πριν από τις 20 κάθε μήνα, τις ποσότητες για τις οποίες κατά τον προηγούμενο μήνα:

- εκδόθηκε το δελτίο,

- καταβλήθηκε η ενίσχυση.

Άρθρο 7

Η εφαρμογή του κανονισμού (ΕΟΚ) αριθ. 1717/72 αναστέλλεται, με την εξαίρεση του βουτύρου που έχει πωληθεί βάσει αυτού πριν από την έναρξη ισχύος του παρόντος κανονισμού.

Άρθρο 8

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 31 Ιουλίου 1981.

Για την Επιτροπή

Ο Πρόεδρος

Gaston THORN

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 106 της 29. 4. 1977, σ. 27.

(3) ΕΕ αριθ. L 90 της 4. 4. 1981, σ. 1.

(4) ΕΕ αριθ. L 172 της 30. 6. 1981, σ. 14.

(5) ΕΕ αριθ. L 181 της 9. 8. 1972, σ. 11.

(6) ΕΕ αριθ. L 363 της 31. 12. 1980, σ. 50.

(7) ΕΕ αριθ. L 169 της 18. 7. 1968, σ. 1.

(8) EΕ αριθ. L 161 της 29. 6. 1979, σ. 8.

(9) ΕΕ αριθ. L 90 της 4. 4. 1981, σ. 18.

(10) ΕΕ αριθ. L 90 της 4. 4. 1981, σ. 14.

(11) EΕ αριθ. L 188 της 1. 8. 1968, σ. 1.